सांवलाराम व मिथिलेश सह प्रभारी, उदयपुर के निवर्तमान प्रभारी हेमराज को भरतपुर का जिम्मा
विधानसभा चुनाव को लेकर भाजपा ने सक्रियता संगठन में बढ़ा दी है। कुछ जिलों में जिलाध्यक्षों के बाद भारतीय जनता पार्टी ने संभाग प्रभारी एवं सह प्रभारियों की सूची जारी की है जिसमें उदयपुर संभाग में भी प्रभारी एवं दो सह प्रभारी लगाए गए है।
विधानसभा चुनाव को लेकर भाजपा ने संगठन में सक्रियता बढ़ा दी है। कुछ जिलों में जिलाध्यक्षों के बाद भारतीय जनता पार्टी ने संभाग प्रभारी एवं सह प्रभारियों की सूची जारी की है जिसमें उदयपुर संभाग में भी प्रभारी एवं दो सह प्रभारी लगाए गए हैं।
भाजपा प्रदेश अध्यक्ष सीपी जोशी ने शुक्रवार को जारी की सूची में दामोदर अग्रवाल को उदयपुर संभाग प्रभारी लगाया है। भीलवाड़ा से आने वाले अग्रवाल प्रदेश महामंत्री हैं और अब उनको यहां का जिम्मा दिया गया है।
पहला सह प्रभारी सांवलाराम देवासी को बनाया। वे जालौर जिले के भीनमाल से आते हैं और अभी वे प्रदेश में सचिव हैं। इसी प्रकार दूसरे सह प्रभारी की जिम्मेदारी मिथिलेश गौतम को दी गई है। एबीवीपी में काम करने वाले मिथिलेश केकड़ी से आते हैं।
उदयपुर से भाजपा नेता प्रमोद सामर को जोधपुर संभाग का सह प्रभारी बनाया गया है। सामर उदयपुर में बड़े नेताओं की रैलियों को लेकर चुनाव में पूरा जिम्मा संभालते हैं और सहकारिता से भी जुड़े हैं। उदयपुर संभाग के निवर्तमान संभाग प्रभारी हेमराज मीणा को भरतपुर संभाग का प्रभारी बनाया गया है। वे बारां से आते हैं।
संगठन को मजबूती प्रदान करने के लिए नए अध्यक्ष सीपी जोशी की नई टीम के साथ पिछले दिनों कुछ जिलों में नए जिलाध्यक्ष भी लगाए और अब संभागों में भी प्रभारी व सह प्रभारियों के लिए नए सिरे से जिम्मा दे दिया है। सूची आने के साथ ही भाजपा में कयास लगाए जाने लगे कि जिनको ये जिम्मा दे दिया गया है उनको विधानसभा चुनाव में टिकट नहीं मिलेगा। पार्टी जानकार बताते हैं कि स्थितियों के अनुरूप चुनाव के समय कुछ भी संभव है, पहले कुछ नहीं कहा जा सकता है।